Grayling a asistat Premier Energy, una dintre companiile de infrastructură energetică integrată pe verticală cu cea mai rapidă creştere din Europa de Sud-Est şi unul dintre cei mai mari jucători din domeniul energiei regenerabile din România şi Republica Moldova, în listarea cu succes pe Bursa de Valori Bucureşti, conform unui comunicat transmis redacţiei.
Potrivit comunicatului, la mai puţin de un an după participarea la listarea istorică a Hidroelectrica la BVB, una dintre cele mai mari oferte publice iniţiale organizate vreodată în Europa de Est, Grayling marchează cu Premier Energy cea mare listare pe bursa locală a unei companii antreprenoriale din ultimii şapte ani.
Grayling a oferit consultanţă de comunicare şi relaţii publice, atât la nivel local, cât şi internaţional, fiind asistată de Citigate Dewe Rogerson, unul din liderii globali în consultanţă de comunicare strategică şi financiară. Grayling şi Citigate Dewe Rogerson fac parte din grupul Accordience.
"Ne bucurăm că am reuşit să dezvoltăm şi să implementăm o strategie de comunicare personalizată, focalizată în special pe atragerea investitorilor de retail. Succesul listării Premier Energy confirmă interesul crescut pentru Bursa de Valori Bucureşti. Mulţumim Premier Energy pentru încredere şi felicitări tuturor celor implicaţi în acest proces: nu am fi putut reuşi fără o muncă de echipă exemplară." a declarat Cristi Creţan, General Manager, Grayling România, se menţionează în comunicat.
Oferta publică iniţială a Premier Energy a fost un succes important, atât tranşa investitorilor instituţionali, cât şi cea a investitorilor de retail fiind suprasubscrise. Acţiunile Premier Energy au crescut cu 8,5% în prima zi de tranzacţionare.
Grayling România a acordat consultanţă în cadrul tranzacţiei alături de companii de referinţă în domeniul financiar, precum Citigroup Global Markets Europe AG, UniCredit Bank GmbH (Sucursala Milano), WOOD & Company, Alpha Bank România S.A., BT Capital Partners S.A., STJ Advisors, UniCredit S.p.A., se precizează în comunicat.